
Élménypedagógiai módszerek alkalmazása általános tanrendű hetedik osztályos ének-zene órák során

Kulcsszavak: élménypedagógia; ének-zene oktatás; szociális készségek fejlesztése; általános tanrendű hetedikes évfolyam
A kutatás a Kulturális és Innovációs Minisztérium Új Nemzeti Kiválóság Programjának
Nemzeti Kutatási, Fejlesztési és Innovációs Alap támogatásával készült.
Kutatásom során arra kerestem a választ, hogy az élménypedagógia módszerei
hatékonyan beépíthetők-e a hagyományos ének-zene oktatás keretei közé. A fejlesztő hatás
mérése érdekében megvizsgáltam, melyek a leggyakoribb eszközök a szociális
készségfejlesztés vizsgálata során, ezek közül a kísérletem során az ötfokú Likert-skálából
álló kérdőívet és a rokonszenvi kérdések kölcsönös válaszaiból kirajzolódó szociogramot
használtam.
A bemeneti mérések után egy azonos hátterű, 23 fős kísérleti és egy 28 fős kontroll
csoporttal dolgoztam együtt 10 ének-zene tanórán keresztül. A kontroll csoportban
hagyományos módszereket alkalmaztam, míg a kísérleti csoportban élménypedagógián
alapuló módszereket, melyek lényege a személyes tapasztalás, a kommunikációs és
együttműködési készségek fejlesztése, illetve az érzelmek felismerése és megfogalmazása.
A kutatás eredménye nem egyértelmű. A diákok és a mentortanár visszajelzése pozitív
volt, a kísérleti csoport a korábbi tanulmányi átlagához képest fejlődött, azonban a
szociometriai ábrán a csoportkohézió megbomlott. Ennek okát érdemes lehet a jövőben
megvizsgálni.
Az élménypedagógiai módszerek működnek a hagyományos iskolai keretek között,
azonban az idő szűke miatt érdemesebb egy-egy rövidebb tantárgyi témához kapcsolni az
alkalmazását.



